Innocentius episcopus .... dilectis filiis universis abbatibus et conventibus ordinis Cisterciensis ad quos littere iste pervenerint salutem .... Cum olim felicis recordationis Gregorius papa, predecessor noster de religiosorum finibus omnem turbationis materiam amputare desiderans, vobis in virtute obedientie firmiter precipiendo mandaverit prout in registro ipsius predecessoris continetur expresse, ut nullum de ordine fratrum Predicatorum pretextu alicujus indulgentie nisi prius sedis apostolice, vel prioris sui petita licentia obtenta, in vestrum admitteretis (sic) consortium, et receptos ad sui resumptionem (sic) habitus remittere curaretis; vos sicut accepimus non solum admisso[s] restituere contempsistis ad plenum, verum etiam plures postmodum ex ipsis fratribus preter formam a dicto predecessore nostro vobis impositam, non absque inobedientie vitio, recepistis. Volentes igitur, ut ejusdem predecessoris nostri mandatum, utpote pluribus salutiferum et seminarium pacis, firmiter observetur a vobis, universitate vestre per apostolica scripta precipiendo mandamus, quatinus omnes, quos de ordine predicto vos, vel antecessores vestri contra mandatum hujusmodi recepisti, ad priores ipsorum sine difficultatis obice remittentes, studeatis a receptione ta-[Fol. 28 v°]-lium propter quietem ordinis utriusque de cetero abstinere. Alioquin, ne ad hoc per aliquorum insolentiam impediri contingat, venerabilibus fratribus nostris archiepiscopis et episcopis locorum vestrorum dyocesanis (sic) nostris litteris in mandatis ut eos, qui ex vobis hujusmodi mandato apostolico noluerint obedire, ad id, monitione premissa, per censuram ecclesiasticam, appellatione remota, compellant, indulgentia sedis apostolice contraria non obstante. Datum Lugduni, VIII kalendas junii. – anno quarto.